BJC จ่อเพิ่มทุน 2.4 พันล้านหุ้น ขาย PP-RO หุ้นละ 35 บ.
BJC จ่อเพิ่มทุน 2.4 พันล้านหุ้น ขาย PP และ RO ในอัตรา 1 หุ้นเดิมต่อ 1 หุ้นใหม่ ที่ราคาหุ้นละ 35 บ. หวังระดมทุนขั้นต่ำจากการเพิ่มทุนราว 8.4 หมื่นลบ. พร้อมกับจะออกหุ้นกู้ในวงเงินไม่เกิน 1.3 แสนลบ. เพื่อรองรับการปรับโครงสร้างเงินลงทุนและชำระคืนหนี้เงินกู้จากสถาบันการเงินที่บริษัทใช้ในการเข้าซื้อกิจการของกลุ่ม BIGC 
26 พ.ค. 2559

บริษัท เบอร์ลี่ ยุคเกอร์ จำกัด (มหาชน)หรือ BJC ระบุว่าที่ประชุมคณะกรรมการบริษัท เห็นชอบให้นำเสนอต่อที่ประชุมผู้ถือหุ้นของบริษัท เพื่อพิจารณาอนุมัติลดทุนจดทะเบียนโดยการตัดหุ้นที่ยังไม่จำหน่ายออก หลังจากนั้นให้เพิ่มทุนจดทะเบียนเป็น 4.05 พันล้านบาท จากเดิมที่ 1.65 พันล้านบาท โดยออกหุ้นใหม่ 2.4 พันล้านหุ้น มูลค่าที่ตราไว้ (พาร์) หุ้นละ 1 บาท
ทั้งนี้ จะจัดสรรหุ้นเพิ่มทุนใหม่ให้กับ PP จำนวน 800 ล้านหุ้น ในราคาเสนอขายไม่ต่ำกว่าราคาที่เสนอขายต่อผู้ถือหุ้นเดิมตามสัดส่วนการถือหุ้นในคราวแรก หรือหุ้นละ 35 บาท  ซึ่งจะทำให้มูลค่าการระดมทุนจาก PP ขั้นต่ำอยู่ที่ราว 2.8 หมื่นล้านบาท  ขณะที่หุ้นเพิ่มทุนใหม่อีกจำนวน 1.6 พันล้านหุ้น และหากมีหุ้นส่วนที่เหลือจากการเสนอขายให้ PP ก็จะจัดสรรให้กับผู้ถือหุ้นเดิมตามสัดส่วน 1 หุ้นเดิมต่อ 1 หุ้นใหม่ ที่ราคาหุ้นละ 35 บาท กำหนดจองซื้อวันที่ 13-21 ก.ค.59 ซึ่งในส่วนนี้จะระดมทุนได้ราว 5.6 หมื่นล้านบาท
สำหรับวัตถุประสงค์ของการเพิ่มทุน เพื่อปรับโครงสร้างเงินลงทุนและชำระคืนหนี้เงินกู้จากสถาบันการเงิน ที่บริษัทใช้ในการเข้าซื้อกิจการของกลุ่มบริษัท BIGC ในสัดส่วน 97.94% ของหุ้นที่ออกจำหน่ายแล้วทั้งหมด ซึ่งได้มีการกู้ยืมเงินระยะสั้นจากสถาบันการเงิน รวมเป็นจำนวนเงินทั้งสิ้นประมาณ 2.04 แสนล้านบาท ซึ่งไม่รวมดอกเบี้ยและค่าใช้จ่ายต่าง ๆ ในการเข้าทำรายการ การเพิ่มทุนครั้งนี้จะทำให้สามารถนำเงินไปชำระหนี้เงินกู้ได้ภายในกำหนดระยะเวลาที่ตกลงไว้กับผู้ให้กู้ และช่วยลดภาระดอกเบี้ยเงินกู้ รวมถึงช่วยในการปรับโครงสร้างทุนและหนี้สินของบริษัทให้มีความเหมาะสม
นอกจากนี้ที่ประชุมคณะกรรมการยังอนุมัติการออกหุ้นกู้ ในวงเงินไม่เกิน 1.3 แสนล้านบาท หรือสกุลเงินอื่นในจำนวนที่เทียบเท่า และอนุมัติให้ขอรับสินเชื่อโดยการกู้ยืมเงินจากสถาบันการเงิน ทั้งนี้ วงเงินรวมของหุ้นกู้และวงเงินสินเชื่อ ณ เวลาใดเวลาหนึ่งจะไม่เกิน 1.3 แสนล้านบาท เพื่อนำเงินไปชำระคืนหนี้เงินกู้ซึ่งมีอยู่ในปัจจุบัน หรือใช้ในการขยายธุรกิจ หรือใช้เป็นเงินทุนหมุนเวียนของบริษัท